Ondersoek na Thabo Bester se ontsnapping nou prioriteit, sê polisieThabo Bester tydens sy verhoor meer as tien jaar gelede. (Foto: Verskaf) Die Suid-Afrikaanse polisiediens sê die ondersoek na die ontsnapping van Thabo Bester, veroordeelde verkragter en moordenaar, uit die Mangaung-gevangenis in Bloemfontein verlede jaar sal prioriteit geniet. Genl. Fannie Masemola, nasionale polisiekommissaris, sê hy het opdrag gegee dat dié ondersoek in belang van geregtigheid voorkeur geniet. “Speurders van die eenhede vir gesinsgeweld, kinderbeskerming en seksuele misdrywe asook die eenhede vir georganiseerde misdaadondersoeke in die Vrystaat en Gauteng werk 24 uur per dag saam aan hierdie ondersoek,” het hy Sondag gesê. Masemola se aankondiging volg nadat die departement van korrektiewe dienste bevestig het dat Bester in Mei verlede jaar uit die tronk ontsnap het, en dus nooit doodgebrand het soos voorheen deur die departement aangevoer is nie. “’n Saak van moord word ondersoek nadat die uitslag van die DNS-ontleding bevestig het dat die lyk van die oorledene wat in Thabo Bester se tronksel gevind is, nie dié van Bester is nie. Die lykskouingsverslag het verder aan die lig gebring dat die oorledene gesterf het weens ŉ traumatiese kopbesering en reeds dood was voordat die brand gestig is. “’n Saak van ontsnapping uit wettige aanhouding is ook geregistreer.” Volgens die polisie kan nog klagtes moontlik bygevoeg word soos die ondersoek verder ontvou. “Weens die sensitiewe aard van die ondersoeke doen genl. Masemola ’n beroep op die publiek om geduldig te wees en speurders ruimte te gun om ŉ deeglike ondersoek te doen en ŉ waterdigte saak te bou wat eindelik voor ŉ hof kan dien,” het brig. Athlenda Mathe, nasionale polisewoordvoerder, gesê. “Om onnodige druk op die ondersoekers te plaas en in hierdie stadium deurlopende opdaterings te eis, het die potensiaal om die ondersoek in gevaar te stel.” Mathe sê die uitlek van vertroulike en sensitiewe inligting aan media-instansies word ook ondersoek. “Geen verdere inligting sal in hierdie stadium verskaf word nie. Die SAPD sal nuwe inligting deurgee wanneer omstandighede dit toelaat.”